|  |
| --- |
| Σημεία παρέμβασης “ΑΥΤΟΔΙΟΙΚΗΤΙΚΟΥ ΚΙΝΗΜΑΤΟΣ”  στο Δ.Σ. της Κ.Ε.Δ.Ε, 8/3/2017 |

**I.** *Για την εξαγγελλόμενη  “μεταρρύθμιση” του Καλλικράτη” :*

« ΔΡΟΜΟΛΟΓΟΥΝ ΤΗΝ ΑΠΟΛΥΤΗ ΔΙΑΛΥΣΗ ΣΤΟ ΣΥΣΤΗΜΑ ΔΙΑΚΥΒΕΡΝΗΣΗΣ ΤΗΣ ΤΟΠΙΚΗΣ ΔΗΜΟΚΡΑΤΙΑΣ, ΜΕ ΔΙΑΔΙΚΑΣΙΑ ΠΟΥ ΠΡΟΣΟΜΟΙΑΖΕΙ ΜΕ ΡΕΤΡΟ ΤΑΚΤΙΚΕΣ “ΜΑΥΡΟΓΙΑΛΟΥΡΟΥ” »

* Δεν αξίζει να αναλωνόμαστε στο δημοσιευθέν κείμενο της Επιτροπής, καθώς η Κυβέρνηση δεν έχει δώσει ακόμη στη δημοσιότητα ποιες είναι οι δικές της πραγματικές προθέσεις, όσον αφορά την εφαρμοστέα κυβερνητική πολιτική σε σχέση με τους θεσμούς τοπικής δημοκρατίας.
* Ενδεικτική παρατήρηση για το δημοσιευθέν κείμενο: εμπεριέχει ΤΡΟΜΑΚΤΙΚΕΣ ΑΝΤΙΦΑΣΕΙΣ, απόδειξη της επικρατούσας ΣΥΓΧΥΣΗΣ σε κυβερνητικό επίπεδο και της σύγχυσης που θα προκαλέσουν στην κοινωνία.  Π.χ., ενώ  διακηρύσσουν τη διεύρυνση της Δημοκρατίας, της λαϊκής συμμετοχής κ.ο.κ., την ίδια στιγμή, εισηγούνται:

1. Kατάργηση των Τοπικών Κοινοτήτων.  Δηλαδή ΕΞΑΙΡΕΣΗ ΤΟΥ ΒΑΣΙΚΟΥ ΚΥΤΤΑΡΟΥ, που ήταν οι παλιές κοινότητες, από το μερίδιο της πολιτικής-κοινωνικής συμμετοχής στην άσκηση των τοπικών δημοσίων υποθέσεων.
2. Εκλογή των δημοτικών συμβούλων άνευ χωρικής αναφοράς, μόνο από ενιαίο κεντρικό ψηφοδέλτιο, χωρίς εξασφάλιση της πληθυσμιακής και πολιτικής αναλογικότητας. Έτσι οι έδρες των δήμων που κατά κανόνα έχουν και τη μέγιστη εκλογική βάση,  αφού έχουν το μεγαλύτερο πληθυσμό, θα εκλέγουν σχεδόν το σύνολο των δημοτικών συμβούλων.  Η ΠΕΡΙΦΕΡΕΙΑΚΗ ΕΝΔΟΧΩΡΑ των Καλλικρατικών Δήμων ΑΠΟΚΛΕΙΕΤΑΙ ΠΑΝΤΕΛΩΣ από το μερίδιο άσκησης τοπικής εξουσίας.
3. Εκλογή παρατάξεων στις Δημοτικές Ενότητες (πρώην Καποδιστριακοί Δήμοι), χωρίς αναφορά – σύνδεση - πολιτική συνάφεια με το κεντρικό ψηφοδέλτιο.  Θα λειτουργούν τουλάχιστον ως δορυφορικές μονάδες συνδικαλιστικών αιτημάτων και ΤΟΠΙΚΙΣΤΙΚΩΝ ΔΙΑΣΠΑΣΕΩΝ.  Καμία τεκμηρίωση του τρόπου άσκησης των αποφασιστικών αρμοδιοτήτων που θα δοθούν ανά Δ.Ε. και του ΣΥΝΤΟΝΙΣΜΟΥ τους με τις κεντρικές δημοτικές πολιτικές.
4. Το “κερασάκι στην τούρτα”: οι δήθεν θεσμοί των τοπικών δημοψηφισμάτων κ.ο.κ.

* Όλα τα ανωτέρω ταυτόχρονα, σε συνδυασμό και με την απλή αναλογική να εφαρμόζεται στον υφιστάμενο Κώδικα και πλήθος άλλων καταγραφών, δρομολογούν την ΑΠΟΛΥΤΗ ΔΙΑΛΥΣΗ στο σύστημα διακυβέρνησης της τοπικής δημοκρατίας.  Αυτό ΔΕΝ ΜΠΟΡΕΙ ΝΑ ΑΠΟΤΕΛΕΙ ΒΑΣΗ ΓΙΑ ΔΙΑΛΟΓΟ σε καμία χώρα, έστω και στοιχειωδώς σοβαρή.
* Ως Αυτοδιοίκηση πρέπει, τις βασικές πολιτικές θέσεις που θέσαμε στα Συνέδρια Βόλου και Θεσσαλονίκης, να τις ΕΞΕΙΔΙΚΕΥΣΟΥΜΕ σε μέγιστο βαθμό. Σε ένα δικό μας ΟΛΟΚΛΗΡΩΜΕΝΟ ΠΡΟΓΡΑΜΜΑ για την Αποκέντρωση και την Ανάπτυξη.
* Η διαδικασία που εφαρμόζει ο Υπ.Εσ. είναι, όχι μόνο παγκοσμίως πρωτότυπη, αλλά πολιτικά και ηθικά κατακριτέα:  Ανακοίνωσε και επιδιώκει συζήτηση όχι με το συλλογικό όργανο, την Κ.Ε.Δ.Ε., αλλά μεμονωμένα με κάθε Δήμο.  Γεννά ερωτήματα και ΠΡΟΣΟΜΟΙΑΖΕΙ ΜΕ ΤΑΚΤΙΚΕΣ “ΜΑΥΡΟΓΙΑΛΟΥΡΟΥ”, ως προσφάτως ο Υπ.Εσ. σε Δράμα και Ξάνθη, με υποσχέσεις χρηματικών επιχορηγήσεων από τους ελάχιστους εναπομείναντες ΚΑΠ.  Εφαρμόζει πρακτικές με ΣΤΟΧΟ ΤΗΝ ΠΑΣΕΙ ΘΥΣΙΑ ΝΟΜΙΜΟΠΟΙΗΣΗ ΤΟΥ ΤΕΡΑΤΟΥΡΓΗΜΑΤΟΣ που Ο ΙΔΙΟΣ ανήγγειλε, αλλά ως θέσεις άλλων!!!
* Συνάδελφοι, οδεύουμε ταχέως σε ένα ΝΕΟ-ΣΥΓΚΕΝΤΡΩΤΙΣΜΟ.  Αποδεικνύεται καθημερινά με τη σωρεία των τροπολογιών, που ψηφίζουν κρυφά και με τις οποίες αφαιρούν συνεχώς κρίσιμες αρμοδιότητες από τον Α’ βαθμό Τ.Α..  Γι’ αυτό έχει ΠΟΛΥ ΜΕΓΑΛΗ ΣΗΜΑΣΙΑ ΝΑ ΓΙΝΟΥΝ ΟΙ ΕΝΗΜΕΡΩΤΙΚΕΣ ΣΥΝΑΝΤΗΣΕΙΣ ΣΤΙΣ Π.Ε.Δ., καθώς είναι τέτοιος ο όγκος των επιθέσεων στην Τ.Α. που ουδείς γνωρίζει πλήρως τι ακριβώς έχει νομοθετηθεί εις βάρος μας.

**II.**            *Για το άρθρο 20 του “νόμου Κατρούγκαλου” που προβλέπει πλήρη περικοπή κύριων και επικουρικών συντάξεων των συνταξιούχων που υπηρετούν την Τ.Α.*

« ΑΥΤΗ Η ΠΑΡΑΝΟΙΚΗ ΔΙΑΤΑΞΗ ΠΡΕΠΕΙ, ΕΠΙΤΕΛΟΥΣ, ΝΑ ΔΙΟΡΘΩΘΕΙ:

ΑΝΑΚΑΛΥΨΑΜΕ ΟΤΙ ΝΥΧΤΑ TO EKANAN ΓΙΑ ΑΛΛΟΥΣ, ΝΑ ΤΟ ΚΑΝΟΥΝ ΚΑΙ ΓΙΑ ΤΗΝ Τ.Α. »

* Αναδείξαμε ως παράταξη το θέμα πριν ένα χρόνο περίπου, ήδη από 16/5/2016, άμεσα με την ψήφιση του ν.4387/2016.
* Τονίσαμε ότι η διάταξη, όπως είναι ΠΑΡΑΝΟΙΚΑ ΔΙΑΤΥΠΩΜΕΝΗ, σημαίνει πλήρη περικοπή και της κύριας και της επικουρικής σύνταξης όχι μόνο των εμμίσθων που κατέχουν θέσεις ευθύνης στην Αυτοδιοίκηση, αλλά για τους πάντες, για όλους τους συνταξιούχους που δραστηριοποιούνται ΕΜΜΙΣΘΩΣ Ή ΑΜΜΙΣΘΩΣ στην Αυτοδιοίκηση. Σε συλλογικά όργανα ΟΤΑ.
* Μήνες τώρα μόνο ΠΛΗΡΗΣ ΑΔΙΑΦΟΡΙΑ και ΨΕΜΑΤΑ από την Κυβέρνηση.  Επίκληση προσκομμάτων δημοσιονομικών, “τροικανικών”, νομοτεχνικών κ.ο.κ.  Και όμως, τους πιάσαμε “με τη γίδα στην πλάτη” να “μας δουλεύουν”:

Καταγγέλλουμε ότι στις 15/12/2016 οι κ.κ. Ξανθός-Τσακαλώτος-Παπαδημητρίου-Γεροβασίλη-Χαρίτσης-Χουλιαράκης-Πολάκης ρύθμισαν το θέμα ΜΟΝΟ ΓΙΑ ΤΙΣ ΔΕΚΟ.  Με την αριθμ. 818/68/15.12.2016 εκπρόθεσμη τροπολογία, που ψηφίστηκε ως αρ.74 του ν.4445/2016 «*Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης … και άλλες διατάξεις*» και συγκεκριμένα στην περ.β’ της παρ.8 του εν λόγω άρθρου όρισαν:  "*β. Στο τέλος της παρ. 3 του άρθρου 20 του ν. 4387/2016 (Α`85) προστίθεται η φράση: «με εξαίρεση αυτά που έχουν οριστεί ως μη αμειβόμενα, σύμφωνα με την παρ. 10 του άρθρου 3 του ν. 3429/2005 (Α`314).»*.". Αυτό με απλά λόγια σημαίνει ότι στα μη αμειβόμενα μέλη των Δ.Σ. των ΔΕΚΟ δεν κόβεται η κύρια και η επικουρική σύνταξη.

Αλλά και αργότερα, στις 22/2/2017 οι κ.κ. Παππάς-Κοντονής-Τσακαλώτος-Γεροβασίλη-Χουλιαράκης με την αριθμ. 940/19/22.2.2017 εκπρόθεσμη τροπολογία, νυν αρ.53 του ν.4456/2017, προσπέρασαν έμμεσα τις παράλογες περικοπές του άρθρου 20, επεκτείνοντας πρόβλεψη ΕΙΔΙΚΗΣ ΜΗΝΙΑΙΑΣ ΑΠΟΖΗΜΙΩΣΗΣ  στους συνταξιούχους που υπηρετούν σε όλες τις συνταγματικά κατοχυρωμένες Ανεξάρτητες Αρχές. Δηλαδή εκτός των συντάξεών τους που διατηρούνται στο ακαίρεο, να αμοίβονται επί πλέον.

* Δεν μπορούν να αρνηθούν τη διόρθωση της διάταξης για το σύνολο των στελεχών της Τ.Α.. Γιατί αφού ΤΟ ΕΚΑΝΑΝ ΓΙΑ ΑΛΛΟΥΣ. ΠΡΕΠΕΙ ΝΑ ΤΟ ΚΑΝΟΥΝ ΚΑΙ ΓΙΑ ΕΜΑΣ.
* Αποδείχθηκε, όμως, ότι οι αιρετοί της Τ.Α. αποτελούν “παιδιά ενός κατώτερου Θεού” για την παρούσα Κυβέρνηση.  Οι ευθύνες του Υπουργού Εσωτερικών είναι τεράστιες.  Είναι ντροπή, λίγες ώρες πριν τις δημαιρεσίες, να χαρακτηρίζει φημολογίες διάταξη που ο ίδιος ψήφισε, ενδεχομένως χωρίς να έχει ιδέα τι ρυθμίζουν οι άλλοι για θέματα αρμοδιότητάς του ή να αναφέρεται σε διατάξεις, που αφορούν εν ενεργεία εργαζομένους και όχι συνταξιούχους.   Πρώτη φορά ΤΟ ΥΠΟΥΡΓΕΙΟ ΕΧΕΙ ΕΓΚΑΤΑΛΕΙΨΕΙ ΤΟΥΣ ΔΗΜΟΥΣ “ΣΤΟ ΕΛΕΟΣ ΤΟΥ ΘΕΟΥ”.

Επιπλέον ΠΑΡΑΔΕΙΓΜΑΤΑ παραλογισμού:

1. Ζητούν από Αντιδημάρχους, που κατείχαν έμμισθη θέση Αντιδημάρχου και δραστηριοποιούνται ΩΣ ΜΙΣΘΩΤΟΙ στον ιδιωτικό τομέα, να επιστρέψουν χιλιάδες ευρώ. Το αρ.93 παρ.1 του ν.3852/2010 κατοχύρωσε δικαίωμα ειδικής άδειας, μεταξύ άλλων, για τους Αντιδημάρχους, ΜΙΣΘΩΤΟΥΣ ΚΑΙ ΟΧΙ ΣΥΝΤΑΞΙΟΥΧΟΥΣ του δημόσιου ή του ιδιωτικού τομέα, για να ανταπεξέρχονται στις αρμοδιότητές τους.  Όταν, όμως, το άρθρο 92 παρ.5, όπως σήμερα ισχύει, αναφέρεται σε «*δικαίωμα να επιλέξουν είτε τις πλήρεις αποδοχές της οργανικής τους θέσης είτε την αντιμισθία*», αυτονόητα αναφέρεται μόνο στο δημόσιο τομέα, αφού (όπως γνωρίζει και ο πλέον αδαής) η έννοια οργανική θέση νοείται μόνον στο δημόσιο τομέα.  Και όμως, ζητούν να χρήματα πίσω από τους Συναδέλφους.
2. Σε Νομάρχη με δύο πλήρεις θητείες και βουλευτική θητεία, καταβάλλοντας το σύνολο των κρατήσεων για την χορήγηση της χορηγίας, του υπολογίζουν ότι θα λάβει μόνον 250 ευρώ.   Επιπλέον, μείωσαν πρόσφατα το ειδικό εφάπαξ των αιρετών που το δικαιούνταν, κατά 75%.
3. Το ευρύτερο πρόβλημα διογκώνεται ακόμη περισσότερο γιατί το Κράτος έχει πάψει να βγάζει εφαρμοστικές εγκυκλίους των ν/σ που ψηφίζονται, ώστε να γνωρίζουν και ο υπηρεσιακός και ο εποπτικός και ο ελεγκτικός μηχανισμός τι ισχύει.  Η αποφυγή τους, υποκρύπτει και σκοπιμότητα τεχνητής παύσης πληρωμών.

* Πιστεύουμε ότι το Κοινοβούλιο οφείλει να προσαρμόσει τις αποζημιώσεις και το σκέλος των φορολογητέων του εσόδων, σύμφωνα με τους θεσμούς που ισχύουν για το σύνολο του πολιτικού προσωπικού της Χώρας.  Πρέπει Ο ΝΟΜΟΘΕΤΩΝ ΝΑ ΚΑΤΑΝΟΕΙ ΣΤΟ ΠΕΤΣΙ ΤΟΥ ΤΙΣ ΣΥΝΕΠΕΙΕΣ ΤΩΝ ΑΠΟΦΑΣΕΩΝ ΠΟΥ ΛΑΜΒΑΝΕΙ ΓΙΑ ΤΟΥΣ ΑΛΛΟΥΣ.
* Βιώνουμε μια ενορχηστρωμένη κατάσταση, η οποία οδηγεί σε πλήρη απαξίωση των θεσμών. ΣΤΗ ΛΟΓΙΚΗ «Ό,ΤΙ ΔΕΝ ΕΛΕΓΧΟΥΜΕ, ΤΟ ΔΙΑΛΥΟΥΜΕ, ΤΟ ΚΑΤΑΣΤΡΕΦΟΥΜΕ».
* Υπάρχουν τεράστια ζητήματα που αφορούν τη λειτουργία μας, τα δημοσιονομικά της Τ.Α.  Που αφορούν τη Χώρα.  Γιατί η στήριξη του θεσμού της τοπικής δημοκρατίας είναι συνεισφορά στην ελπίδα ανάταξης της Χώρας.  Έχουν την αίσθηση ότι μπορούν να τα κάνουν όλα, αλλά δε μπορούν.  ΚΑΘΗΜΕΡΙΝΑ ΖΥΓΙΖΟΝΤΑΙ ΚΑΙ ΒΡΙΣΚΟΝΤΑΙ ΕΛΛΙΠΟΒΑΡΕΙΣ.
* Δεν είναι μόνο η επίθεση που γίνεται απέναντι στο θεσμό.  Είναι ότι ΜΑΣ ΘΕΩΡΟΥΝ ΚΑΙ ΛΙΓΟΥΣ ΚΑΙ ΗΛΙΘΙΟΥΣ.  Ότι δεν έχουμε τη δύναμη να αντιδράσουμε.  ΑΥΤΗ ΤΗΝ ΕΙΚΟΝΑ ΠΡΕΠΕΙ ΝΑ ΤΗΝ ΑΛΛΑΞΟΥΜΕ.  Η σημερινή παρουσία πλήθους Δημάρχων και Δημοτικών Συμβούλων στο Δ.Σ. της Κ.Ε.Δ.Ε είναι ένα πρώτο ΘΕΤΙΚΟ ΜΗΝΥΜΑ, που πρέπει να επαναλαμβάνεται όταν οι περιστάσεις το επιβάλλουν.   Για να μπορέσουμε να ενθαρρύνουμε και να ενισχύσουμε και στη Χώρα μας το πολιτικό προσωπικό που θα υπηρετεί την κοινωνία με Αποκέντρωση και θα ασκεί τη δημόσια εξουσία σύμφωνα με τις δύο βασικές αρχές, που σ’ όλα τα προοδευμένα ευρωπαϊκά κράτη εφαρμόζονται:  την εγγύτητα και την επικουρικότητα.

Συνάδελφοι όσο αγωνιζόμαστε η ελπίδα δεν χάνεται.

 ΓΙΑ ΤΟ ΑΥΤΟΔΙΟΙΚΗΤΙΚΟ ΚΙΝΗΜΑ

ΑΠΟΣΤΟΛΟΣ ΚΟΙΜΗΣΗΣ

*ΔΗΜΑΡΧΟΣ ΑΜΦΙΛΟΧΙΑΣ*

*ΜΕΛΟΣ  Δ.Σ. Κ.Ε.Δ.Ε.*